L-indafa fil-politika ma tigix mix-xejn. Irridu naħdmu għaliha kuljum. Kif jista' jkollok l-indafa fil-politika jekk kull skandlu li jitfaċċa jkollu risposta standard : aħjar tara x'għamilt int? Kif jista' jkollok politika nadifa jekk il-paragun bejn il-partiti fil-Parlament ma jsirx fuq min hu l-iżjed nadif iżda fuq min hu l-inqas maħmuġ? Meta Ministru tal-Gvern ma jirrealizzax li l-fatt biss illi għandu kumpanija (jew kumpaniji) fil-Panama hi azzjoni kundannabbli ifisser li qed immissu l-qiegħ. Agħar minn hekk hu meta l-Prim Ministru jiddefendi lil dan il-Ministru. Dan kollu jwassal għal suspetti kbar. Jibqgħu suspetti għax l-ebda prova ma nġiebet s'issa. Imma għiduli ftit. Qatt irrealizzajtu kif jinkixfu l-kazijiet ta' korruzzjoni? Qatt smajtu b'xi ħadd korrott li inkixef malajr? Qatt irrealizzajtu li fi kważi kull każ ta' korruzzjoni li inkixef kien hemm xi ħadd b'idejh fil-borma li kixef l-affarijiet? Ġieli tkellem direttament hu u xi drabi jgħaddi l-informazzjoni lill-gazzetti. Ġeneralement dan isir għax il-korrotti jkollhom nuqqas ta' qbil bejniethom dwar kif jaqsmu dak li jkunu serqu. Imma meta jkunu "ġenerużi" bejniethom ħadd ma jkollu interess li jikxef. Inti li qed taqra jgħaddilek mill-garigori ta' moħħok li dawn ser jikxfu lil xulxin? Kontra dan it-tip ta' nies qed niġġieldu. Għalhekk li l-ġlieda favur l-indafa fil-ħajja pubblika hi iebsa. Hi ġlieda li nagħmlu kuljum.